অভয়গিরি ডাগোবার কাছেই আছে সিংহলের বিখ্যাত বোধিবৃক্ষ। গয়ায় যে অশ্বত্থ গাছের তলায় বুদ্ধের জ্ঞানলাভ হয়, সেই গাছেরই একটি ডাল কেটে নিয়ে খ্রিঃপূঃ ২৮৮ সালে এখানে পোঁতা হয়। তারই শাখাপ্রশাখা বেড়ে এত শতাব্দীর ঝড়-জল সয়ে এখনো গাছটি বর্তমান। পৃথিবীর সবথেকে পুরোনো হাতে-পোঁতা গাছ হিসেবে খ্যাত। এটি পৃথিবীর সব বৌদ্ধদেরই বিশিষ্ট পুণ্যস্থান। এর আশে পাশেও কয়েকটা অশ্বত্থ গাছ লাগানো হয়েছে—জল, ঝড় ও বাঁদরের উৎপাত আদি গাছের ওপরে যদি একটু কমে।